Source: http://www.europarl.europa.eu/doceo/document/TA-8-2019-0248_MT.html
Timestamp: 2019-12-06 21:10:39+00:00
Document Index: 1924460

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti\n', 'Qorti\n', 'Qorti ', 'Qorti ']

Testi adottati - Kwittanza 2017: Baġit Ġenerali tal-UE - Il-Qorti tal-Awdituri - It-Tlieta, 26 ta' Marzu 2019
Proċedura : 2018/2171(DEC)
Ċiklu relatat mad-dokument : A8-0097/2019
1. Deċiżjoni tal-Parlament Ewropew tas-26 ta' Marzu 2019 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima V – Il-Qorti tal-Awdituri (2018/2171(DEC))
– wara li kkunsidra l-kontijiet annwali kkonsolidati tal-Unjoni Ewropea għas-sena finanzjarja 2017 (COM(2018)0521 – C8-0322/2018)(2),
– wara li kkunsidra r-rapport annwali tal-Qorti tal-Awdituri lill-awtorità ta' kwittanza dwar l-awditi interni mwettqa fl-2017,
– wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012(6), u b'mod partikolari l-Artikolu 59, 118, 260, 261 u 262 tiegħu,
– wara li kkunsidra r-rapport tal-Kumitat għall-Kontroll tal-Baġit (A8-0097/2019),
1. Jagħti l-kwittanza lis-Segretarju Ġenerali tal-Qorti tal-Awdituri għall-implimentazzjoni tal-baġit tal-Qorti tal-Awdituri għas-sena finanzjarja 2017;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lill-Qorti tal-Awdituri, lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Ombudsman Ewropew, lill-Kontrollur Ewropew għall-Protezzjoni tad-Data u lis-Servizz Ewropew għall-Azzjoni Esterna, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(6) ĠU L 193, 30.7.2018, p. 1
2. Riżoluzzjoni tal-Parlament Ewropew tas-26 ta' Marzu 2019 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima V – Il-Qorti tal-Awdituri (2018/2171(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima V – Il-Qorti tal-Awdituri,
A. billi, fil-kuntest tal-proċedura ta' kwittanza, l-awtorità ta' kwittanza tisħaq fuq l-importanza partikolari li tissaħħaħ ulterjorment il-leġittimità demokratika tal-istituzzjonijiet tal-Unjoni permezz ta' titjib fit-trasparenza u r-responsabilità, u permezz tal-implimentazzjoni tal-kunċett ta' bbaġitjar abbażi tal-prestazzjoni u governanza tajba tar-riżorsi umani;
1. Jinnota li l-kontijiet annwali tal-Qorti tal-Awdituri (il-"Qorti") huma awditjati minn awditur estern indipendenti bl-għan li jiġu applikati l-istess prinċipji ta' trasparenza u responsabbiltà li l-Qorti tapplika fil-konfront ta' dawk suġġetti għall-awditjar tagħha; jinnota l-opinjoni tal-awditur li d-dikjarazzjonijiet finanzjarji tal-Qorti jagħtu stampa veritiera u ġusta tal-pożizzjoni finanzjarja tagħha;
2. Jinnota li fl-2017, l-approprjazzjonijiet finali tal-Qorti kienu jammontaw għal total ta' EUR 141 240 000 (meta mqabbla ma' EUR 137 557 000 fl-2016) u li r-rata ta' implimentazzjoni globali għall-baġit kienet ta' 97,73 % (meta mqabbla ma' 99 % fl-2016);
3. Jenfasizza li l-baġit tal-Qorti huwa wieħed purament amministrattiv u li ammont kbir minnu huwa użat għan-nefqa fuq persuni li jaħdmu mal-istituzzjoni (Titolu 1) u b'relazzjoni mal-bini, beni mobbli, tagħmir u spejjeż operattivi mixxellanji (Titolu 2); jistieden lill-Qorti tkompli ttejjeb ir-rati ta' eżekuzzjoni tal-pagamenti, b'mod partikolari fir-rigward tat-Titolu 2 fejn ir-rata ta' pagament kienet 55,75 % tal-approprjazzjonijiet finali u 57,13 % tal-impenji (meta mqabbla ma' 52,8 % u 53,8 % rispettivament fl-2016);
4. Jinnota li r-rata ta approprjazzjoni għall-missjonijiet tal-persunal kienet ta' 87,98 % tal-approprjazzjonijiet finali (meta mqabbla ma' 93,76 % fl-2016); jilqa' l-impenn tal-Qorti li tieħu l-miżuri kollha meħtieġa biex tiżgura li l-approprjazzjonijiet ta' missjonijiet jintużaw f'konformità mal-prinċipji tal-ekonomija, l-effiċjenza u l-effikaċja.
5. Jilqa' l-parteċipazzjoni tal-Qorti fil-proġett interistituzzjonali ta' Ppjanar Integrat fil-Qasam tal-Finanzi u l-Attivitajiet (IFAP), li huwa l-ewwel pass lejn l-implimentazzjoni ta' bbaġitjar ibbażat fuq il-prestazzjoni bħala parti mill-inizjattiva Baġit tal-UE Ffukat fuq ir-Riżultati; jistieden lill-Qorti tirrapporta lill-Kumitat għall-Kontroll tal-Baġit tal-Parlament fir-rigward tal-progress fir-rapport annwali tal-attività li jmiss;
6. Jilqa' t-tnedija tal-portal online "Public Audit in the European Union" li fih informazzjoni dwar ix-xogħol u r-rwol tal-29 Istituzzjoni Suprema tal-Awditjar tal-Unjoni u l-Istati Membri; jistieden lill-Qorti tippubblika rapporti qosra tal-attività fil-portal online, li jkun fihom data konkreta dwar l-analiżijiet imwettqa mill-Qorti u mill-Istituzzjonijiet Supremi tal-Awditjar u r-riżultati konkreti, inklużi l-analiżijiet tal-ispejjeż u l-benefiċċji u l-ammonti rkuprati;
7. Jirrikonoxxi l-fatt li s-Servizz tal-Awditjar Intern eżamina l-implimentazzjoni tal-istrateġija 2013-2017 tal-Qorti u l-istruttura operattiva tad-Direttorat tal-Presidenza fir-rigward ta' suġġetti bħal-liċenzji tas-software u l-ġestjoni tar-riskju; jilqa' l-fatt li s-Servizz tal-Awditjar Intern iqis li l-proċeduri ta' governanza, ta' ġestjoni tar-riskju u ta' kontroll intern li hemm stabbiliti jipprovdu assigurazzjoni raġonevoli dwar l-ilħuq tal-objettivi tal-Qorti.
8. Jilqa' l-fatt li l-Qorti ppubblikat il-Kontijiet Finali tagħha sal-31 ta' Marzu 2018 kif irrakkomandat mill-Parlament fil-kwittanza preċedenti tagħha; iħeġġeġ lill-Qorti tissimplifika l-proċeduri tagħha biex sal-31 ta' Marzu tiżgura wkoll il-pubblikazzjoni tar-Rapport Annwali tal-Attività tagħha bil-għan li tottimizza u tħaffef il-proċedura ta' kwittanza; jissuġġerixxi li l-Qorti teżamina, fl-opinjonijiet li jmiss tagħha, il-punt sa fejn l-arranġamenti proposti jippermettu t-tqassir tal-proċedura ta' kwittanza;
9. Jiddeplora l-fatt li mill-2012 il-Qorti naqset milli tippubblika kwalunkwe rapport speċjali dwar il-ġestjoni tal-kunflitt ta' interess f'aġenziji magħżula tal-Unjoni; iħeġġeġ lill-Qorti tippubblika rapport annwali speċjali dwar il-ġestjoni tal-kunflitt ta' interess fl-aġenziji tal-Unjoni li jaħdmu mal-industriji, jiġifieri l-Aġenzija Ewropea tas-Sikurezza tal-Avjazzjoni (EASA), l-Aġenzija Ewropea għas-Sustanzi Kimiċi (ECHA), l-Awtorità Ewropea dwar is-Sigurtà fl-Ikel (EFSA) u l-Aġenzija Ewropea għall-Mediċini (EMA); jinnota li r-riskju ta' kunflitt ta' interess huwa ogħla għall-aġenziji tal-Unjoni li jaħdmu mal-industriji milli għal aġenziji oħra tal-Unjoni;
10. Japprezza l-kooperazzjoni bejn il-Qorti u l-Kumitat għall-Kontroll tal-Baġit tal-Parlament; jilqa' l-preżentazzjoni tal-programm ta' ħidma lill-Konferenza tal-Presidenti tal-Kumitati tal-Parlament bi stedina lill-kumitati permanenti kollha tal-Parlament biex jirrakkomandaw kompiti potenzjali ta' awditjar; jilqa' l-fatt li madwar żewġ terzi ta' dawn is-suġġerimenti se jkollhom impatt fuq il-ħidma tal-Qorti; jinnota li l-Parlament ingħata 60 preżentazzjoni, u li saru ħafna laqgħat bilaterali;
11. Jinnota li r-riskju tal-awditjar fil-qasam tan-nefqa amministrattiva huwa baxx u li l-istimi tar-rata ta' żball kienu taħt il-livell ta' materjalità għal diversi snin; jinnota li l-Qorti għalhekk tikkunsidra li n-numru ta' tranżazzjonijiet ittestjati huwa biżżejjed biex jintlaħqu konklużjonijiet għall-awditu tagħha; jiddispjaċih, madankollu, li l-ambitu tal-kunsiderazzjonijiet fil-Kapitolu 10 tar-rapporti annwali dwar l-"Amministrazzjoni" jippermetti biss rieżami limitat ħafna ta' dgħufijiet fin-nefqa amministrattiva f'kull istituzzjoni; jiddispjaċih li l-analiżi tal-Qorti dwar il-progress li sar mill-Parlament u mill-Kumitat Ekonomiku u Soċjali Ewropew meta mqabbel mar-rakkomandazzjonijiet tal-2014 għall-"Amministrazzjoni" ma twettqitx, peress li l-awditu tal-Qorti għall-2017 ma kienx jinkludi l-eżami tan-nefqa amministrattiva għal dawn l-istituzzjonijiet; jistieden lill-Qorti tagħti segwitu għal dawn ir-rakkomandazzjonijiet malajr u tħaffef is-segwitu għar-rakkomandazzjonijiet maħruġa f'dan il-Kapitolu fil-futur;
12. Jilqa' l-kooperazzjoni tal-Qorti ma' istituzzjonijiet pubbliċi u partijiet ikkonċernati oħra; jinnota b'apprezzament il-kooperazzjoni bejn il-kapijiet tal-Istituzzjonijiet Supremi tal-Awditjar u l-adozzjoni ta' pjan ta' ħidma konġunt mill-2018 'il quddiem; jappoġġja, barra minn hekk, is-sħubijiet li saru ma' diversi universitajiet fil-kuntest tal-politika tal-Qorti biex testendi l-firxa ta' taħriġ tagħha;
13. Jilqa' l-fatt li 92 % tar-rakkomandazzjonijiet tal-Qorti maħruġa fl-2014 ġew implimentati sa tmiem l-2017, kif kienu 53 % ta' dawk maħruġa fl-2017;
14. Jinnota li, skont ir-Regolament Finanzjarju, il-Qorti għandha tiżgura li r-rapporti speċjali jiġu abbozzati u adottati f'perjodu ta' żmien adegwat, li ġeneralment m'għandux ikun aktar minn 13-il xahar. jinnota li fl-2017 il-perjodu mill-bidu ta' ħidma ta' awditjar għall-adozzjoni tar-rapport speċjali ħa medja ta' 14,6-il xahar, filwaqt li anke s-sena qabel il-perjodu ta' żmien stipulat ta' 13-il xahar għat-tfassil ta' rapporti speċjali ma ġiex irrispettat; jiddispjaċih li tmienja biss mir-rapporti speċjali (29 %) ippubblikati matul l-2017 kienu konformi mal-perjodu ta' żmien stipulat ta' 13-il xahar; josserva li t-tul ta' żmien sal-pubblikazzjoni kien ta' 16-il xahar bħala medja, li kien madwar xahrejn inqas mill-2016 u, fid-dawl ta' dan, jistieden lill-Qorti tkompli ttejjeb il-prestazzjoni tagħha, filwaqt li ma tikkompromettix il-kwalità tar-rapporti speċjali u n-natura mmirata tar-rakkomandazzjonijiet tagħha;
15. Jinnota b'interess li l-Qorti kulma jmur qed tinvolvi lit-tradutturi fl-attivitajiet ċentrali tagħha u b'hekk toħloq aktar sinerġiji mal-awdituri; jinnota li t-tradutturi pprovdew appoġġ għall-abbozzar lill-awdituri għal rapporti speċjali u r-rapport annwali kif ukoll għal 38 żjara ta' awditjar;
16. Jilqa' l-istrateġija tal-Qorti għall-komunikazzjoni li tindirizza messaġġi ċari lill-udjenza tagħha, u l-attivitajiet ta' komunikazzjoni bil-għan li żżid il-viżibilità u l-impatt medjatiku tagħha, inkluża s-sensibilizzazzjoni dwarha fil-midja soċjali; jilqa' l-użu ta' analitika estensiva tal-midja soċjali biex tifhem aħjar sa liema punt jintlaħqu l-gruppi fil-mira u jekk il-kampanji fil-midja kinux ta' suċċess. iħeġġeġ lill-Qorti tkompli tistinka biex tagħmel l-aħjar użu minn diversi mezzi ta' komunikazzjoni biex tqajjem kuxjenza dwar il-ħidma tagħha fost iċ-ċittadini;
17. Jilqa' r-rieżami dettaljat tal-użu tal-karozzi uffiċjali mill-membri tal-Qorti u tas-Segretarju Ġenerali mqassma skont l-utent, id-distanza magħmula u l-ispejjeż imħallsa, ipprovduti mill-Qorti fil-qafas tal-proċedura ta' kwittanza 2017; josserva li reġimi differenti japplikaw għal vjaġġi koperti b'ordni ta' missjoni u vjaġġi oħra mwettqa matul il-qadi ta' dmirijiet uffiċjali, sa limitu ta' rimborż ta' 10 000 km fis-sena; jinnota, barra minn hekk, li għall-vjaġġi l-oħra kollha, il-membri u s-Segretarju Ġenerali għandhom iġarrbu kwalunkwe kost relatat oħra; jinnota li 17 % tal-użu kollu tal-vetturi uffiċjali huma għal użu mhux professjonali; jinnota li x-xufiera li għandhom il-kompitu li jwasslu lill-membri fuq missjonijiet uffiċjali u vjaġġi bi protokoll jintalbu jkopru diversi kompiti amministrattivi, kif iddikjarat mill-Qorti fil-qafas tal-proċedura ta' kwittanza 2017; jistieden lill-Qorti twettaq analiżi dettaljata tal-vjaġġi taħt il-kategorija "Ivvjaġġar ieħor imwettaq fil-qadi ta' dmirijiet uffiċjali";
18. Jilqa' l-fatt li d-Deċiżjoni 81-2016, li naqqset il-limitu annwali għar-rimborż għal vjaġġi mwettqa fit-twettiq ta' dmirijiet uffiċjali minn 15 000 sa 10 000 km, irriżultat fl-iffrankar ta' madwar 15 %; jinsab imħasseb, madankollu, li r-reġim attwali għadu jirriżulta f'piż sproporzjonat f'termini ta' amministrazzjoni u dokumentazzjoni; jistieden lill-Qorti biex tagħmel aktar simplifikazzjonijiet filwaqt li ttejjeb l-affidabilità tas-sistema għas-saldi; jissuġġerixxi li l-membri tal-Qorti jitħallsu allowance ta' kull xahar, ikkalkolata proporzjonalment mal-prezz tal-lista tal-vettura uffiċjali rispettiva tagħhom, minflok is-sistema attwali li hija bbażata fuq id-distanza magħmula;
19. Jinnota li l-kards tal-fjuwil huma assenjati għal vetturi uffiċjali speċifiċi u li l-persuna li ssuq dik il-vettura tista' tużahom biex tħallas il-petrol u l-pedaġġi matul il-missjonijiet; jinnota li l-membri tal-Qorti u s-Segretarju Ġenerali jistgħu jitolbu kards tal-fjuwil għall-vettura diplomatika tagħhom stess, iżda l-kost reali sħiħ tal-petrol jitħallas minnhom;
20. Jinnota l-fatt li l-proġett li għaddej tal-Qorti biex tissaħħaħ is-sigurtà tal-istituzzjoni u tal-persunal mexa 'l quddiem skont il-pjan; jinnota li ċ-ċentru l-ġdid għall-kontroll tas-sigurtà, iċ-ċentru estern tal-akkreditazzjoni u ċ-ċentru għall-kontroll tal-aċċess għall-persunal u l-viżitaturi issa qed joperaw.
21. Jilqa' l-fatt li l-Qorti kisbet ċertifikazzjoni taħt l-Iskema ta' Ġestjoni u Verifika Ambjentali (EMAS); jilqa' l-miżuri tal-Qorti biex ittejjeb il-ġestjoni tal-iskart tagħha, iżżid l-effiċjenza enerġetika tagħha u tnaqqas il-marka tal-karbonju tagħha u jħeġġiġha tkompli bl-isforzi tagħha f'din id-direzzjoni; jilqa' t-tnaqqis notevoli fl-ispejjeż tal-enerġija;
22. Jinnota li t-tnaqqis ta' 5 % fl-għadd tal-membri tal-persunal tul il-perjodu 2013-2017 inkiseb f'konformità mal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni fi kwistjonijiet finanzjarji u dwar amministrazzjoni finanzjarja tajba(1) b'kontribut globali ta' 45 post; jinnota li l-Qorti naqqset post wieħed aktar mill-mira għall-perjodu 2013-2017; jinnota li l-għadd ta' aġenti kuntrattwali żdied minn 59 għal 73 matul l-istess perjodu, li huwa prinċipalment dovut għat-tisħiħ tal-miżuri ta' sigurtà fil-bini tal-Qorti; jinnota li l-Qorti ssimplifikat il-proċeduri bl-użu ta' għodod tal-IT u d-diġitalizzazzjoni u billi esternalizzat diversi kompiti lill-Uffiċċju tal-Amministrazzjoni u l-Ħlas tal-Intitolamenti Individwali (PMO) tal-Kummissjoni sabiex jiġu implimentati l-objettivi ta' tnaqqis tal-persunal;
23. Jinnota li l-Qorti, sabiex tkun allinjata mar-rakkomandazzjonijiet maħruġa mill-Federazzjoni Internazzjonali tal-Kontabilisti, għandha l-għan li tipprovdi medja annwali ta' 40 siegħa (ħamest ijiem) ta' taħriġ professjonali lill-awdituri tagħha; josserva li fl-2017 il-mira inqabżet b'6,7 ijiem ta' taħriġ professjonali għal kull awditur;
24. Jinsab imħasseb dwar iż-żieda fil-liv tal-mard meħud mill-persunal minn total ta' 8 636 jum (għal 687 membru tal-persunal) fl-2015 għal 10 327 jum (għal 677 membru tal-persunal) fl-2017; jilqa' t-trasparenza tal-Qorti rigward l-għadd ta' każijiet ta' eżawriment mentali tal-persunal li seħħew fl-2017; jistieden lill-Qorti tirrikonoxxi din it-tendenza inkwetanti u tħejji pjan ta' azzjoni dwar titjib fil-benesseri tal-persunal, biex b'hekk issaħħaħ l-isforzi tagħha biex ittejjeb il-bilanċ bejn ix-xogħol u l-ħajja privata;
25. Jinnota li l-livell baxx ta' salarji bażiċi għall-gradi tal-bidu u l-opportunitajiet limitati ta' żvilupp fil-karriera fil-Lussemburgu, minħabba n-numru baxx ta' istituzzjonijiet li jinsabu hemm, għandhom impatt dirett fuq il-proċeduri ta' reklutaġġ tal-Qorti; jilqa' l-ħolqien ta' task force interistituzzjonali f'Novembru 2017 li għamel 24 rakkomandazzjoni dwar prospetti aħjar ta' karriera u flessibbiltà ta' reklutaġġ, kundizzjonijiet aħjar ta' akkoljenza u ta' akkomodazzjoni fil-pajjiż, integrazzjoni aħjar tal-persunal tal-istituzzjoni fis-soċjetà lokali u komunikazzjoni mtejba;
26. Jilqa' l-fatt li 43 % tal-awdituri u l-amministraturi kienu nisa fl-2017 u li l-bilanċ bejn is-sessi fil-proċedura ta' promozzjoni nkiseb fil-kuntest tal-Pjan ta' Azzjoni għall-Politika ta' Opportunitajiet Ugwali 2013-2017; jinnota li s-sehem tan-nisa fil-pożizzjonijiet ta' ġestjoni fil-kmamar tal-awditjar żdied minn 7 % fl-2015 għal kważi 20 % fl-2017; jiddispjaċih, madankollu, li 2 biss minn 11-il Direttur u 7 minn 29 Kap ta' Kabinett fl-2017 kienu nisa; jilqa' l-adozzjoni ta' Pjan ta' Azzjoni għal Opportunitajiet Ugwali għall-2018-2020 u jistieden lill-Qorti tkompli bl-isforzi tagħha biex tippromwovi l-bilanċ bejn is-sessi f'pożizzjonijiet ta' ġestjoni;
27. Jiddispjaċih dwar il-fatt li, mill-1 ta' Mejju 2018, 6 biss minn 28 membru tal-Qorti kienu nisa; ifakkar li l-Parlament enfasizza l-kwistjoni ta' żbilanċ bejn is-sessi fost il-membri tal-Qorti fir-riżoluzzjoni tal-Parlament Ewropew tal-4 ta' Frar 2014 dwar ir-rwol tal-Qorti tal-Awdituri fil-ġejjieni. Il-proċedura għall-ħatra tal-Membri tal-Qorti tal-Awdituri: Konsultazzjoni mal-Parlament Ewropew(2) , u jħeġġeġ lill-Istati Membri jinkoraġġixxu b'mod aktar attiv lin-nisa biex japplikaw għal pożizzjonijiet bil-ħsieb ta' pożizzjonijiet vakanti fil-futur; itenni li l-Kunsill għandu jippreżenta lill-Parlament mill-inqas żewġ kandidati, li waħda minnhom tkun mara u l-ieħor raġel, matul il-proċedura tal-ħatra;
28. Jinnota li fl-2017 ma ġie rappurtat, investigat jew konkluż l-ebda każ ta' fastidju; jilqa' l-fatt li l-Qorti tieħu diversi miżuri biex tqajjem kuxjenza dwar il-fastidju fl-ambjent tax-xogħol, inkluż it-taħriġ għal min ikun ġdid; jinnota b'apprezzament li huma previsti proċeduri u penali bħala segwitu għall-ilmenti kontra membri tal-persunal, kif ukoll kontra membri tal-Qorti; iħeġġeġ lill-Qorti timmonitorja mill-qrib l-effikaċja tal-politika tagħha f'dan ir-rigward, tkompli tqajjem kuxjenza dwar il-fastidju fuq il-post tax-xogħol u trawwem kultura ta' tolleranza żero fir-rigward tal-fastidju;
29. Jinnota li fl-2017 ma kien hemm l-ebda każ ta' żvelar ta' informazzjoni protetta; jinnota li s-Servizz Legali tal-Qorti jaġixxi bħala korp ta' divulgazzjoni, ta' konsulenza u ta' riferiment għall-informaturi interni u esterni; jinnota, barra minn hekk, li hemm stabbilit netwerk ta' konsulenti tal-etika biex jagħtu parir dwar l-għoti ta' informazzjoni f'każijiet ta' irregolaritajiet, kif speċifikat fir-regoli ta' proċeduri tal-Qorti; jissottolinja li kull membru tal-persunal huwa obbligat li jirrapporta dwar irregolaritajiet, kemm frawdolenti kif ukoll mhux frawdolenti, lis-Servizz Legali tal-Qorti; jistieden lill-Qorti tipproteġi l-identità tal-membri tal-persunal li jirrapportaw irregolaritajiet sabiex tippermetti investigazzjonijiet xierqa; jistieden lill-Qorti tiżgura li l-membri kollha tal-persunal jiġu infurmati kif xieraq dwar id-drittijiet tagħhom, pereżempju waqt proċeduri ta' induzzjoni għal persunal ġdid; jilqa' l-opinjoni tal-Qorti ppubblikata f'Ottubru 2018, wara d-Direttiva proposta mill-Kummissjoni dwar il-protezzjoni ta' persuni li jirrapportaw ksur tad-dritt tal-Unjoni kif ippubblikata fil-23 ta' April 2018; jissottolinja l-importanza tas-sensibilizzazzjoni u t-taħriġ tal-persunal, biex jiġi promoss ambjent pożittiv u ta' fiduċja, li fih, l-iżvelar ta' informazzjoni protetta huwa parti aċċettata tal-kultura korporattiva.
30. Jinnota li fl-2017 il-Qorti kkomunikat 13-il każ ta' suspett ta' frodi lill-Uffiċċju Ewropew ta' Kontra l-Frodi (OLAF), meta mqabbel ma' 11 fl-2016, li ġew identifikati matul ix-xogħol tad-dikjarazzjoni ta' assigurazzjoni għas-snin finanzjarji 2016 u 2017 u fi ħdan kompiti oħra ta' awditjar; jilqa' n-negozjati li għaddejjin bejn il-Qorti u l-OLAF dwar arranġament amministrattiv ġdid; jitlob li jinżamm infurmat dwar żviluppi fir-rigward tar-relazzjonijiet mal-OLAF kif ukoll dwar it-tħejjijiet għal kooperazzjoni mal-Uffiċċju tal-Prosekutur Pubbliku Ewropew propost (UPPE);
31. Jiddispjaċih li l-membri tal-Qorti jistgħu jkunu assenti mill-Qorti mingħajr ġustifikazzjoni u mingħajr ma jkollhom għalfejn jitolbu liv għal jum wieħed jew aktar; jinnota b'apprezzament li l-Qorti introduċiet reġistru ta' attendenza biex tirreġistra l-preżenza tal-membri fil-laqgħat tal-Qorti, il-kmamar u l-kumitati tagħha; jinnota li l-Qorti tippubblika kalendarju ta' dawn il-laqgħat kollha fuq il-paġna web tagħha; jistieden lill-Qorti tistabbilixxi proċeduri għaż-żamma ta' reġistru tal-liv annwali, il-liv tal-mard u assenza mix-xogħol tal-membri għal raġuni oħra biex tiżgura li l-liv kollu meħud mill-membri jiġi effettivament irreġistrat; jenfasizza li l-prattika attwali tista' ddgħajjef il-fiduċja taċ-ċittadini u l-istituzzjonijiet tal-Unjoni fil-Qorti;
32. Ifakkar li, f'konformità mal-Artikolu 285 tat-Trattat dwar il-Funzjonament tal-Unjoni Ewropea, il-membri tal-Qorti għandhom ikunu kompletament indipendenti fil-qadi ta' dmirijiethom u għandhom jaġixxu biss fl-interess ġenerali tal-Unjoni; huwa mħasseb dwar in-natura awtodikjaratorja attwali ta' konformità ma' dan il-kriterju u jħeġġeġ lill-Qorti tiżviluppa kontrolli aktar b'saħħithom fuq l-attivitajiet esterni tal-membri biex tiżgura li dawn jagħmlu dikjarazzjonijiet ta' interess u jagħtu prova tal-assenza ta' kunflitti ta' interess; jissottolinja li l-proċeduri attwali, inkluż il-Kumitat tal-Etika, jeħtieġ li jissaħħu biex jiġi żgurat li ma jkunx hemm kunflitt ta' interessi; jilqa' l-evalwazzjoni bejn il-pari esterna li għaddejja bħalissa tal-qafas etiku tal-Qorti u jitlob li jinżamm infurmat dwar l-eżitu;
33. Jiddispjaċih li l-informazzjoni mitluba fl-ordnijiet ta' missjoni fil-passat kienet insuffiċjenti u ma ppermettietx lill-Qorti tivvaluta jekk l-attività ppjanata mill-membri tal-Qorti taqax fil-qasam ta' interess tal-Qorti; jistieden lill-Qorti żżid l-ammont ta' informazzjoni rikjesta kif xieraq sabiex tipprevjeni abbużi possibbli u tirrapporta lill-awtorità tal-kwittanza dwar il-bidliet applikati; jinnota li wara r-reviżjoni tar-regoli dwar il-missjoni uffiċjali tal-Qorti(3), il-Qorti tippubblika, fuq bażi trimestrali, informazzjoni dwar il-missjoni tal-Membri;
34. Josserva b'interess, madankollu, li l-Qorti, minn Ottubru 2016, bdiet issaħħaħ il-kontrolli interni u l-proċeduri finanzjarji b'rabta mal-ispejjeż tal-ivvjaġġar u l-ġestjoni tal-vetturi uffiċjali billi adottat regoli ġodda għall-użu tal-karozzi u s-sewwieqa li issa huma ġestiti minn tim ċentrali(4) , regoli ġodda għall-infiq għall-missjonijiet(5) u regoli ġodda għall-ispejjeż tar-rappreżentazzjoni tal-membri tal-Qorti(6) mas-Segretarju Ġenerali bħala uffiċjal awtorizzanti b'delega għan-nefqa relatata mal-missjonijiet tal-membri tal-Qorti(7) u billi tuża l-istess sistema li tmexxi l-missjonijiet ta' kwalunkwe membru ieħor tal-persunal tal-istituzzjoni;
35. Jinnota li d-deċiżjoni tal-Qorti, fir-rigward tal-perjodu 2012-2018, biex twettaq awditu intern komprensiv tal-ispejjeż tal-missjonijiet u l-użu tal-karozzi uffiċjali mill-membri kollha tal-Qorti, is-Segretarju Ġenerali u d-Diretturi, sabiex tidentifika irregolaritajiet potenzjali u tirkupra l-ammonti affettwati minn tali irregolaritajiet; jitlob li jiġi infurmat dwar ir-riżultati fil-pront meta jiġi konkluż l-awditu u jistieden lill-Qorti tieħu l-miżuri kollha meħtieġa malajr biex tindirizza d-dgħufijiet potenzjali identifikati f'dan il-proċess; barra minn hekk, jistieden lill-Qorti tipprovdi lista annwali tal-missjonijiet imwettqa, inkluż, għal kull missjoni, id-dati, il-kost sħiħ u l-iskop;
36. Ifakkar fil-kriterji rakkomandati għall-ħatra ta' membri għall-Qorti mill-Istati Membri u l-Kunsill kif approvat mill-Parlament fir-riżoluzzjoni tal-Parlament tal-4 ta' Frar 2014; jissottolinja li l-istandards għoljin ta' integrità u moralità kienu kriterju importanti u li l-kandidati m'għandu jkollhom l-ebda kariga eletta jew ebda responsabbiltà fir-rigward ta' partit politiku mid-data tal-ħatra tagħhom 'il quddiem; huwa tal-fehma li l-proċedura tal-għażla għandha tiġi adattata ulterjorment biex jiġi żgurat li l-kandidati jkollhom il-kwalifiki rilevanti u jissodisfaw il-kundizzjonijiet rilevanti; jissuġġerixxi li l-proċedura ta' preselezzjoni għall-imħallfin fil-Qorti Ewropea tal-Ġustizzja tista' sservi bħala mudell għal proċedura ta' preselezzjoni indipendenti għall-membri tal-Qorti;
37. Jinnota li d-deċiżjoni tar-Renju Unit li joħroġ mill-Unjoni Ewropea mhu ser ikollha ebda impatt maġġuri fuq l-istruttura u r-riżorsi umani tal-Qorti; jilqa' l-fatt li l-Qorti ddeċidiet li ssegwi approċċ każ b'każ biex tiddeċiedi dwar l-estensjoni ta' kuntratti għal aġenti temporanji u kuntrattwali Brittaniċi u li ma tkeċċihomx fuq l-unika raġuni li ma għadhomx ċittadini ta' Stat Membru; jistieden lill-Qorti tiżviluppa malajr strateġija koerenti biex tipprovdi ċertezza għall-persuni kkonċernati; jinnota, barra minn hekk, li l-membru tal-Qorti mir-Renju Unit mhux se jkun fis-servizz mill-1 ta' April 2019 u li l-impatt baġitarju tat-tluq tiegħu, tmien xhur qabel ma jintemm il-mandat tiegħu, se jammonta għal madwar EUR 108 000.
(2) Testi adottati, P7_TA(2014)0060
(3) Id-Deċiżjoni Nru 61-2017 tal-14 ta' Diċembru 2017 dwar l-ispejjeż tal-missjonijiet tal-Membri tal-Qorti
(4) Il-minuti għall-218-il laqgħa tal-Kumitat Amministrattiv li saret nhar il-Ħamis, 6 ta' Ottubru 2016, il-punt 7
(5) Id-Deċiżjoni Nru 61-2017 tal-14 ta' Diċembru 2017 dwar l-ispejjeż tal-missjonijiet tal-Membri tal-Qorti
(6) Id-Deċiżjoni Nru 60-2017 tal-14 ta' Diċembru dwar ir-regoli għall-ġestjoni tal-ispejjeż tar-rappreżentazzjoni tal-Membri
(7) Id-Deċiżjoni Nru 58-2017 tal-14 ta' Diċembru 2017 tal-Qorti Ewropea tal-Awdituri li tistabbilixxi r-regoli interni għall-implimentazzjoni tal-baġit; Id-Deċiżjoni 59-2017 tal-14 ta' Diċembru 2017 tal-Qorti tal-Awdituri dwar l-istatut tal-kompiti u r-responsabbiltajiet tal-uffiċjal awtorizzanti b'delega u l-uffiċjali awtorizzanti b'sottodelega